Predkladacia správa

Materiál  Finančné memorandum ISPA pre rok 2002 pre projekt “Odborná pomoc pre prípravu dopravných projektov” je predkladaný na rokovanie vlády na základe uznesenia vlády Slovenskej republiky č. 600/2000 zo dňa 9. augusta 2000.

Cieľom predkladaného materiálu je schválenie finančného memoranda vládou SR, ktorým sa zabezpečí spolufinancovanie predmetného projektu z prostriedkov Európskych spoločenstiev. 

Projekt ISPA pre rok 2002 „Odborná pomoc pre prípravu dopravných projektov“ bol schválený Riadiacim výborom ISPA, ktorý zasadal v dňoch 7. – 8. novembra 2002. Finančné memorandum bolo pripomienkované vecne príslušnými rezortmi pred jeho schválením Riadiacim výborom ISPA.

Hlavným cieľom projektu odbornej pomoci je vypracovanie projektov v oblasti dopravy, ktoré budú čerpať finančné prostriedky z Kohézneho fondu. Po ukončení prístupových rokovaní boli schválené záväzky Európskeho spoločenstva pre Slovenskú republiku, v ktorých bola určená indikatívna alokácia z Kohézneho fondu vo výške  509,7 mil €. Keďže v období 2004 – 2006 by mali byť implementované prvé projekty spolufinancované z uvedeného fondu, je nevyhnutné začať s prípravou projektov v rokoch 2002-2003.

Súčasné štruktúry pôsobiace v oblasti dopravy ako orgány zabezpečujúce implementáciu a riadenie projektov ISPA na úrovni rezortu budú po vstupe Slovenskej republiky do Európskej únie transformované na sprostredkovateľské a implementačné orgány Kohézneho fondu pre oblasť dopravy.

Požadovaná odborná pomoc zabezpečí prípravu projektov v oblasti dopravy pre financovanie z Kohézneho fondu v nasledovnom rozsahu:

-	vypracovanie štúdie uskutočniteľnosti alebo iných relevantných štúdií,
-	preskúmanie technického riešenia projektu a odhadovaných nákladov vrátane hodnotenia alternatívnych riešení,
-	pomoc pri vypracovávaní štúdie dosahu na životné prostredie (EIA), ak je požadovaná,
-	vypracovanie ekonomických analýz (analýza efektivity nákladov a opis prínosov) a finančných analýz (pokrývajúce aj analýzu udržateľnosti a sociálnej únosnosti),
-	príprava plánov verejného obstarávania a tendrovej dokumentácie

a  ostatných služieb spojených s prípravou projektu.

Odborná pomoc bude úzko spolupracovať s investorskými odbormi Železníc Slovenskej republiky a Slovenskej správy ciest pri vypracovávaní konkrétnych žiadostí. V žiadosti je zaradených 10 dopravných projektov pre Kohézny fond proporcionálne rovnomerne rozdelených medzi oblasť cestnej a železničnej infraštruktúry (5:5). 

Zoznam projektov je indikatívny. Modifikácia zoznamu je možná na základe návrhu slovenských inštitúcií a po dohode s Európskou komisiou.

Celkové náklady projektu sú 2 200 000 €. Celkové oprávnené náklady pre uvedený projekt, na ktorých základe bol určený príspevok ISPA, sú 2 200 000 €. 

Príspevok ISPA predstavuje 1 650 000 €, t. j. 75 % celkových oprávnených nákladov. Národné spolufinancovanie projektu bude zabezpečené zo štátneho rozpočtu vo výške 550 000 €.

Za implementáciu projektu sú zodpovedné Implementačná agentúra Železníc Slovenskej republiky (železničné projekty) a Implementačná agentúra Slovenskej správy ciest (cestné projekty).

Projekt musí byť ukončený do 31. decembra 2006.

Právne záväzná je anglická verzia finančného memoranda tvoriaca prílohu 1 materiálu. Prílohu 2 materiálu na rokovanie vlády tvorí časový harmonogram zabezpečenia prostriedkov národného spolufinancovania.

Finančné memorandum za Európsku komisiu podpísal dňa 18. decembra 2002 komisár Európskej komisie pre regionálnu politiku Michel Barnier.